# Økonomisk bæredygtige skolematrikler

Der er foretaget en matrikelgennemgang af bygningsmassen på det samlede skoleområde jf. tids- og handleplan for bæredygtigt skolevæsen.

# Baggrund

Den demografiske udvikling i Vordingborg Kommune har medført, at der er færre børn i skoleladeren end tidligere. Befolkningsprognosen viser, at tendensen vil fortsætte de kommende år.

Det faldende elevtal vil være en udfordring for skolernes økonomi.
For dels at understøtte et økonomisk bæredygtigt skolevæsen, dels at sikre, at skolebørnene har ordentligt lokaler, der understøtter børnenes faglige og trivselsmæssige udvikling, er bygningsmassen gennemgået.

Matrikelgennemgang
Administrationen har udarbejdet en matrikelgennemgang af bygningsmassen på skoleområdet. Materialet består af:

* En samlet rapport med gennemgang af de forudsætninger, under hvilke bygningsgennemgangen er foretaget samt delrapporter for alle 13 matrikler under de fem skoledistrikter (bilag 1)
* Oversigt over antal elever i klasser på alle matrikler (bilag 2)
* Udvikling i elevtal og elevtalsprognose 2016-2030 (bilag 3)
* Økonomisk oversigt over alle matrikler (bilag 4)

Eksterne rådgivningsvirksomheder har forestået gennemgangen af henholdsvis faglokaler på alle matrikler samt klimaskærm og behov for udvendigt som del af rapporterne.

På alle matrikler har elever og medarbejdere endvidere haft mulighed for at komme med bidrag til delrapporterne, igennem den undervisningsmiljøvurdering, som har kørt parallelt med matrikelgennemgangen.

**Økonomi**Tabellen viser driftsudgifter på bygningsvedligehold fordelt på de enkelte afdelinger.

I tabellen indgår:

* Elevtal, baseret på 5.september-opgørelsen i skoleåret 2020/21
* Efterslæb på vedligehold, dækker over forhold, der burde være udbedret.
* Efterslæb på vedligehold pr. elev dækker over det samlede efterslæb på vedligehold, holdt op mod elevtallet på den enkelte matrikel.
* Besparelsespotentiale, der skal ses om en indikator på, hvad man spare, ved at matriklen nedlægges og eleverne flyttes til en anden matrikel, hvor der er plads. I besparelsespotentialet indgår de samlede driftsomkostninger til bygninger, fratrukket løbende forbrugsudgifter (el og varme), som vil følge eleverne til anden matrikel (der forventes 50% besparelse på el og 100% besparelse på varme).
* Besparelsespotentiale pr. kvadratmeter er udregnet på baggrund af den samlede bygningsmasse for hver matrikel
* Bygningsdrift pr. elev pr. år dækker over de samlede årlige driftsomkostninger til bygninger, holdt op mod elevtallet på den enkelte matrikel.

|  |  |  |  |  |  |  |
| --- | --- | --- | --- | --- | --- | --- |
|  | **Elevtal** | **Efterslæb på vedligehold** | **Efterslæb på vedligehold pr. elev** | **Besparelses potentiale** | **Besparelses-potentiale pr. kvm.** | **Bygningsdrift pr. elev pr. år** |
| Gåsetårnskolen - Marienberg | 171 | 9.925.000 | 58.040 | 2.270.000 | 501 | 13.300 |
| Svend Gønge skolen - Bårse | 34 | 1.655.000 | 48.676 | 430.000 | 813 | 12.700 |
| Kulsbjerg skole - Mern | 71 | 10.075.000 | 151.408 | 785.000 | 276 | 11.100 |
| Gåsetårnskolen - Ørslev | 108 | 28.665.000 | 265.417 | 1.185.000 | 352 | 11.000 |
| Gåsetårnskolen - Kastrup | 193 | 7.045.000 | 35.503 | 1.970.000 | 307 | 10.200 |
| Møn skole - Hjertebjerg | 100 | 17.325.000 | 173.250 | 820.000 | 239 | 8.200 |
| Svend Gønge skolen - Lundby | 357 | 11.600.000 | 32.493 | 2.775.000 | 338 | 7.800 |
| Møn skole - Fanefjord | 82 | 4.605.000 | 56.159 | 625.000 | 231 | 7.600 |
| Præstø skole | 406 | 8.090.000 | 19.926 | 2.880.000 | 436 | 7.100 |
| Gåsetårnskolen - Iselinge | 699 | 13.345.000 | 19.092 | 4.665.000 | 310 | 6.700 |
| Møn skole - Stege | 308 | 6.355.000 | 20.633 | 2.060.000 | 237 | 6.700 |
| Kulsbjerg skole - Nyråd | 194 | 8.155.000 | 42.036 | 1.270.000 | 363 | 6.500 |
| Kulsbjerg skole - Stensved | 369 | 13.005.000 | 35.249 | 2.130.000 | 549 | 5.800 |
| **i alt i kr.**  |  | **139.845.000** |  | **23.865.000** |  |   |
| **gennemsnit** |  |  |  |  | **381** | **8.823** |

I besparelsespotentialet indgår der ingen udgifter relateret til undervisning, skoleklub eller andet, ligesom der heller ikke indgår udgifter til forbedring af bygningernes stand eller optimering af faglokaler mv.

**Kloge kvadratmeter**Der er gennem arbejdet med matrikelgennemgangen på skoleområdet taget højde for intentionerne i initiativet omkring Kloge Kvadratmeter.

Kommunalbestyrelsen godkendte i 2020 facilitetsplanen ”Mere bevægelse – udvikling af faciliteter til bevægelse ude og inde”. Haller, gymnastiksale samt udearealer på skoleafdelingerne blev i den forbindelse gennemgået, som en del af initiativet omkring Kloge Kvadratmeter.

Matrikelgennemgangen på skoleområdet er udarbejdet i overensstemmelse med de principper, som blev vedtaget som en del af facilitetsplanen, for at understøtte, at der skabes sammenhængende, bæredygtige løsninger.

Særligt disse fem af de syv principper er relevante (de to sidste beskæftiger sig specifikt med fritidsbrugernes adgang til lokaler):

1. At faciliteter anlægges og driftes, så de kan rumme flere typer aktiviteter og målgrupper
2. At der i forbindelse med faciliteter så vidt muligt findes inspirerende rammer til socialt samvær
3. At kommunen har gode standarder for renovering og vedligeholdelse af faciliteter
4. At der i lokalområderne er mulighed for at benytte faciliteter inden for en attraktiv afstand
5. At faciliteterne i videst mulige omfang er tilgængelige 24-7 med maximal kapacitetsudnyttelse og fleksibel adgang.

# Den videre procesDet er hensigten, at den videre proces forløber, som beskrevet herunder:

|  |  |
| --- | --- |
| 25. april: | Temamøde om bæredygtigt skolevæsen |
| 4. maj: | Møde i Børne- og Familieudvalget |
| 5. maj: | Dialogmøde med skolebestyrelserne |
| 8. juni: | Møde i Børne- og Familieudvalget: Endelig stillingtagen til fremtidig skolestruktur (herunder antal matrikler)  |
| 29. juni: | Møde i kommunalbestyrelsen: Endelig stillingtagen til fremtidig skolestruktur (herunder antal matrikler) |
| 17. august: | Møde i Børne- og Familieudvalget: Anbefalinger vedr. specialundervisning fremlægges |
| Skoleåret2023/24 | I krafttrædelse af ny skolestruktur |